b'\n_START_ARTICLE_\nTermon One\xc8\x99ti\n_START_PARAGRAPH_\nTermon One\xc8\x99ti este un sistem centralizat de producere \xc8\x99i distribu\xc8\x9bie a energiei termice din municipiul One\xc8\x99ti ce apar\xc8\x9bine de Consiliul Local prin firma Termon CT S.A.\n_START_SECTION_\nContext\n_START_PARAGRAPH_\nPrin Hot\xc4\x83r\xc3\xa2rea de Guvern nr. 104 din februarie 2002, datorit\xc4\x83 pierderilor \xc3\xaenregistrate, o serie de grupuri energetice ale Termoelectrica au ajuns \xc3\xaen patrimoniul domeniile publice ale unit\xc4\x83\xc8\x9bilor administrativ-teritoriale \xc8\x99i \xc3\xaen administrarea consiliilor locale ale localit\xc4\x83\xc8\x9bilor unde erau arondate, a\xc8\x99a cum s-a \xc3\xaent\xc3\xa2mplat \xc8\x99i la One\xc8\x99ti, \xc3\xaencep\xc3\xa2nd cu vara aceluia\xc8\x99i an prin preluarea de la Sucursala Electrocentrale Borze\xc8\x99ti a etapei de cogenerare, constituit\xc4\x83 din trei grupuri energetice a c\xc3\xa2te 50 MW fiecare din Termocentrala II Borze\xc8\x99ti._NEWLINE_A fost \xc3\xaenfiin\xc8\x9bat\xc4\x83 societatea Termon S.R.L., cu asociat unic Consiliul Local One\xc8\x99ti, care a preluat de la Onedil S.A. transportul \xc8\x99i distribu\xc8\x9bia agentului termic. La acea vreme, re\xc8\x9beaua provoca pierderi pe circuit de aproape 50\xc2\xa0%, av\xc3\xa2nd o vechime mai mare de 40 ani. Agentul termic produs de S.E. Borze\xc8\x99ti era destinat s\xc4\x83 asigure cu abur tehnologic Platforma Petrochimic\xc4\x83 Borze\xc8\x99ti, func\xc8\x9bion\xc3\xa2nd doar \xc3\xaen propor\xc8\x9bie de 15% pentru ora\xc8\x99ul propriu-zis._NEWLINE_Consiliul Local One\xc8\x99ti a avut de ales \xc3\xaentre \xc3\xaenchiderea etapei de cogenerare din S.E. Borze\xc8\x99ti \xc8\x99i lipsirea locuitorilor de energie termic\xc4\x83 pe iarna 2002-2003 \xc8\x99i preluarea efectiv\xc4\x83._NEWLINE_Directorul Termon a sesizat starea precar\xc4\x83 a re\xc8\x9belelor de distribu\xc8\x9bie, precum \xc8\x99i capacitatea de produc\xc8\x9bie supradimensionat\xc4\x83 a centralei trecute la Consiliul Local, \xc3\xaen raport cu nevoile energetice ale ora\xc8\x99ului. Drept urmare, s-a g\xc4\x83sit solu\xc8\x9bia realiz\xc4\x83rii unui grup energetic \xc3\xaen cogenerare, dimensionat \xc3\xaen raport cu noile condi\xc8\x9bii, precum \xc8\x99i reabilitarea sistemului de transport \xc8\x99i distribu\xc8\x9bie estimat ini\xc8\x9bial la 60 milioane dolari, f\xc4\x83r\xc4\x83 costul lucr\xc4\x83rilor de construc\xc8\x9bii \xc8\x99i montaj. \xc3\x8en consecin\xc8\x9b\xc4\x83, s-a ajuns la propunerea grup\xc4\x83rii \xc8\x99i transform\xc4\x83rii punctelor termice \xc3\xaen centrale de cartier, la costul de 15 milioane dolari._NEWLINE_\xc3\x8en perioada urm\xc4\x83toare circa 70\xc2\xa0% dintre locuitori s-au debran\xc8\x99at de la sistemul centralizat de \xc3\xaenc\xc4\x83lzire \xc3\xaen favoarea centralelor proprii de apartament \xc8\x99i exista riscul ca proiectul construc\xc8\x9biei centralelor s\xc4\x83 nu mai fie util \xc8\x99i fezabil. \xc3\x8en cele din urm\xc4\x83 Consiliul Local a adresat la sf\xc3\xa2r\xc8\x99itul anului 2003 o cerere de sprijin c\xc4\x83tre guvern \xc3\xaen vederea construirii a 25 centrale de cartier cu suma de 10 milioane euro._NEWLINE_\xc3\x8en urma licita\xc8\x9biei deschise pentru atribuirea contractelor de montare de centrale termice de cartier \xc8\x99i de realizare a re\xc8\x9belelor de termoficare aferente pentru S.C. Termon S.R.L., au aplicat \xc8\x99i au fost desemnate c\xc3\xa2\xc8\x99tig\xc4\x83toare \xc8\x99ase firme: Dominconst S.R.L. \xc8\x99i Comore S.A. din One\xc8\x99ti, Energoconstruc\xc8\x9bia \xc8\x99i Energomontaj S.A. din Bucure\xc8\x99ti, Hidroterm S.A. din Roman \xc8\x99i societatea Amicii S.A. din Bac\xc4\x83u, pre\xc8\x9bul stabilit pentru lucr\xc4\x83ri fiind de 129,7 miliarde lei vechi._NEWLINE_Dup\xc4\x83 preluarea etapei de cogenerare de la Sucursala Electrocentrale Borze\xc8\x99ti \xc8\x99i construirea noilor centrale de cartier a fost \xc3\xaenfiin\xc8\x9bat\xc4\x83 firma Termon CT S.A. ce a preluat la r\xc3\xa2ndul ei patrimoniul vechiului Termon S.R.L., acesta din urm\xc4\x83 s-a reprofilat pe servicii de mentenan\xc8\x9b\xc4\x83 \xc8\x99i repara\xc8\x9bii.\n_START_SECTION_\nDate tehnice\n_START_PARAGRAPH_\nMunicipiul este construit compact, av\xc3\xa2nd \xc3\xaen componen\xc8\x9b\xc4\x83 blocuri de locuin\xc8\x9be cu o vechime de 10\xe2\x80\x9350 de ani, \xc3\xaen regim de \xc3\xaenal\xc8\x9bime de la P+1 p\xc3\xa2n\xc4\x83 la P+9 etaje. Num\xc4\x83rul total de blocuri este de 420, iar numarul total de apartamente este de 17.350. Necesarul total de energie termic\xc4\x83 al municipiului One\xc8\x99ti, inclusiv agen\xc8\x9bii economici \xc8\x99i institu\xc8\x9biile publice, este estimat la 230.000 G.cal/an.\n_START_SECTION_\nRe\xc8\x9belele de distribu\xc8\x9bie\n_START_PARAGRAPH_\nRe\xc8\x9bele de distribu\xc8\x9bie a agentului termic secundar, inclusiv coturi, ramifica\xc8\x9bii, puncte fixe, reduc\xc8\x9bii, au fost executate \xc3\xaen \xc3\xaentregime din conducte de o\xc8\x9bel preizolate cu spum\xc4\x83 poliuretanic\xc4\x83 rigid\xc4\x83 av\xc3\xa2nd conductivitatea termic\xc4\x83 de 0,0248 W/mk, montate subteran (\xc3\xaengropat). Protec\xc8\x9bia la exterior a termoizola\xc8\x9biei a fost realizat\xc4\x83 din \xc8\x9beav\xc4\x83 de polietilen\xc4\x83 de \xc3\xaenalt\xc4\x83 densitate (PEHD) av\xc3\xa2nd conductivitatea termic\xc4\x83 de 0,0212 W/mk. Durata lor de via\xc8\x9b\xc4\x83 este de minim 30 de ani la o temperatur\xc4\x83 de p\xc3\xa2n\xc4\x83 la 149\xc2\xb0 C \xc8\x99i 25 bari presiune de regim. Lungimea conductelor pentru \xc3\xaenc\xc4\x83lzire este de circa 58.500 m, diametrele fiind cuprinse intre 48\xe2\x80\x93219 mm. Pentru men\xc8\x9binerea temperaturii de regim a apei calde de consum au fost executate \xc3\xaen acela\xc8\x99i mod conducte de recircula\xc8\x9bie din o\xc8\x9bel preizolate cu spuma poliuretanic\xc4\x83. Lungimea conductelor este de circa 64.000 m cu diametre cuprinse intre 25\xe2\x80\x93168 mm._NEWLINE_Pierderea de c\xc4\x83ldur\xc4\x83 \xc3\xaen conductele de distribu\xc8\x9bie preizolate, conform specifica\xc8\x9biilor produc\xc4\x83torului Petrotub Izoterom Roman, \xc3\xaen condi\xc8\x9biile concrete din municipiul One\xc8\x99ti, este de 7%. Supravegherea \xc3\xaentregii re\xc8\x9bele se realizeaz\xc4\x83 prin intermediul conductorilor de NiCr monta\xc8\x9bi \xc3\xaen izola\xc8\x9bia conductelor.\n_START_SECTION_\nSitua\xc8\x9bie actual\xc4\x83\n_START_PARAGRAPH_\nSocietatea Termon S.R.L. a acumulat datorii de milioane de euro c\xc4\x83tre diver\xc8\x99i creditori prin faptul c\xc4\x83 \xc3\xaenc\xc4\x83 de la \xc3\xaenceputul existen\xc8\x9bei sale abona\xc8\x9bii la sistemul centralizat de \xc3\xaenc\xc4\x83lzire erau foarte pu\xc8\x9bini iar pre\xc8\x9bul mare al gigacaloriei \xc3\xaendemna abona\xc8\x9bii existen\xc8\x9bi s\xc4\x83 rezilieze contractele._NEWLINE_De\xc8\x99i dup\xc4\x83 transferarea centralelor de la firma Termon S.R.L. la Termon CT S.A., datoriile au r\xc4\x83mas active la vechea firm\xc4\x83. La solicitarea f\xc4\x83cut\xc4\x83 \xc3\xaen trecut de Termoelectrica \xc3\xaempotriva Termon S.R.L. pentru datoriile de dup\xc4\x83 anul 2002, s-a deschis procedura de insolven\xc8\x9b\xc4\x83, iar Ministerul Finan\xc8\x9belor Publice, prin intermediul Agen\xc8\x9biei Na\xc8\x9bionale de Administrare Fiscal\xc4\x83 \xc8\x99i D.G.F.P. Bac\xc4\x83u, au trecut la executarea silit\xc4\x83 \xc8\x99i s-a decis ca noua firm\xc4\x83 de termoficare, Termon CT S.A., \xc8\x99i Consiliul Local One\xc8\x99ti s\xc4\x83 r\xc4\x83spund\xc4\x83 pentru datoriile societ\xc4\x83\xc8\x9bii cu r\xc4\x83spundere limitat\xc4\x83. Ulterior, s-a constatat c\xc4\x83 Termoelectrica nu poate justifica existen\xc8\x9ba datoriilor pretinse de la Termon S.R.L., iar firma a ie\xc8\x99it de sub inciden\xc8\x9ba procedurii de insolven\xc8\x9b\xc4\x83. Aceasta procedur\xc4\x83 a fost din nou ini\xc8\x9biat\xc4\x83 \xc3\xaen anul 2009, de aceasta dat\xc4\x83 la cererea D.G.F.P. Bac\xc4\x83u, iar instan\xc8\x9ba a numit ca administrator judiciar Liquidation Cute & Hisaru S.P.R.L. Bac\xc4\x83u, urm\xc3\xa2nd ca societatea s\xc4\x83 fie dizolvat\xc4\x83 \xc8\x99i lichidat\xc4\x83._NEWLINE_\xc3\x8en anul 2010 societatea a reziliat contractul cu distribuitorul de gaz Conef Gaz S.R.L. Bucure\xc8\x99ti \xc8\x99i a semnat un contract cu E.ON Gaz Rom\xc3\xa2nia. La noul distribuitor de gaz exista \xc3\xaen luna iunie 2011 datorii ce se cifrau la 1,3 milioane lei. La nivelul aceluia\xc8\x99i an existau 5100 abona\xc8\x9bi._NEWLINE_\xc3\x8en anul 2011 Termon CT S.A. se afla \xc3\xaen procedura de insolven\xc8\x9b\xc4\x83. Societatea avea o datorie c\xc4\x83tre Consiliul Local One\xc8\x99ti de 1 milion de euro, iar la fostul distribuitor de gaz Conef Gaz S.R.L. Bucure\xc8\x99ti exista o sum\xc4\x83 apropiat\xc4\x83 ca valoare. Datoriile fa\xc8\x9b\xc4\x83 de bugetul de stat se cifrau \xc3\xaen anul 2011 la peste 359.000 lei, \xc3\xaen timp ce datoriile fa\xc8\x9b\xc4\x83 de Termon se cifrau la 4,92 milioane lei (aproximativ 1,25 milioane de euro)._NEWLINE_Din cele 21 de centrale numai una mai func\xc8\x9bioneaz\xc4\x83 \xc3\xaen prezent, deservind spitalul municipal.'